
CONSIDERAŢII GENERALE

La nivelul Uniunii Europene, în domeniul administraţiei publice se urmăreşte apropierea practicilor şi perspectivelor în managementul public, realizarea unei convergenţe administrative la nivelul statelor membre, dar se recunoaşte diversitatea organizării administraţiei centrale, fiecare stat având propriul model de organizare şi funcţionare.  Studiile realizate de-a lungul anilor de diferite instituţii şi organizaţii de monitorizare şi evaluare a administraţiilor publice europene (Comisia Europeană, Reţeaua europeană a administraţiei publice EUPAN, OECD, Banca Mondială etc)
 au pus în evidenţă faptul că, la nivel european, există un cadru general, stabilit prin lege, în care sunt menţionate condiţiile de recrutare sau numire în administraţia publică centrală. În general, legile funcţiei publice sau ale serviciului civil din fiecare stat membru includ astfel de prevederi, iar în unele state există prevederi constituţionale sau legi specifice de defăşurare a activităţii guvernului.  În afara acestui cadru legislativ general, prevederile legale referitoare la numirile politice în funcţiile guvernamentale sunt diverse, punând în evidenţă existenţa unor modele specifice în fiecare ţară. În unele Constituţii sunt menţionate principiile admisibilităţii în funcţii publice precum Italia, Danemarca, Spania, Portugalia, Grecia, Franţa, Irlanda şi Luxemburg.
Caracteristicile diferite ale legislaţiei în acest domeniu confirmă faptul că administraţia publică centrală este un sistem foarte complex, specific, în care sunt corelate activitatea administrativă şi cea politic- guvernamentală. În acest sistem, ministerele sunt instanţe executive care răspund de un anumit sector al administraţiei publice.În regimurile parlamentare ministri provin din rândul parlamentarilor care îşi conservă locurile în Parlament. În majoritatea regimurilor prezidenţiale miniştrii nu fac parte din aleşi şi sunt numiţi de Preşedinte. Cabinetele ministeriale sunt interfaţa între funcţia guvernamentală şi funcţia administrativă, sunt manifestări ale voinţei partidelor  sau a neutralităţii pentru care optează. 


Studiile specialiştilor arată că raporturile dintre politică şi administraţie sunt complexe, punându-se problema locului funcţionarilor în politică, a procesului relativei politizări a administraţiei, prin numirea politică în unele funcţii de conducere de către guvern sau primul ministru. În toate statele europene există funcţii numite politic (în general de primul-ministru sau în Consiliul de miniştri ca în Franţa, Polonia, care numesc pe cei ce ocupă funcţii de conducere la nivel guvernamental, şefii unor societăţi de stat, membrii în anumite consilii, organisme consultative şi comisii). Aceasta confirmă faptul că, în majoritatea cazurilor, aşa cum relevă şi studiile, puterea politică manifestă nevoia de a se baza pe loialitatea titularilor unor funcţii publice, cu scopul de a aplica mai rapid şi eficient politica guvernului
. 


Cadrul politic, instituţional şi legal din fiecare stat influenţează elaborarea şi aplicarea politicilor publice de către guverne, numirea politică în funcţii de conducere în vederea aplicării politicii guvernamentale
. Din studiul legislaţiei în domeniu a reieşit faptul că unele caracteristici ale organizării administrativ-teritoriale, sistemul electoral, modul de realizare a consensului politic au un impact important asupra stabilităţii şi eficienţei mandatului guvernului. Raportul de forţe politice la nivel naţional şi în cadrul instituţiilor cu caracter legislativ influenţează de asemenea fundamental activitatea guvernelor.  

Analiza temei numirii politice în funcţii guvernamentale, în state cu regimuri politice diferite (prezidenţial în SUA, semi-prezidenţial în Franţa, monarhii în Marea Britanie şi Spania) a pus în evidenţă faptul că raportul dintre legislativ şi executiv în diferite regimuri politice politice are un rol decisiv. În regimurile politice de tip parlamentar
, şeful executivului este şeful partidului majoritar în Parlament şi numeşte membrii acestui partid sau ai partidelor din coaliţie, în  funcţii de miniştri. Guvernul este responsabil în faţa Parlamentului care poate decide încheierea mandatului său prin adoptarea unei moţiuni de cenzură. Într-un regim prezidenţial, alegerile sunt distincte pentru legislativ şi preşedinţie şi influenţează numirile miniştrilor care sunt făcute de către Preşedinte, la propunerea premierului. În unele state, precum Franţa,  Consiliul de miniştri, deşi numit de Preşedinte, este responsabil în faţa Parlamentului care poate determina demisia guvernului. În monarhiile constituţionale, monarhul are un rol important în numirea în funcţiile de conducere de la nivel guvernamental. 
Un rol deosebit au factorii politici contextuali determinaţi de frecvenţa schimbării guvernelor, de nivelul şi intensitatea politizării sistemului politic care influenţează modul de numire politică în funcţiile guvernamentale. 


Numirea politică este influenţată, de asemenea, de modul de structurare a autorităţilor publice, astfel încât, în cercetare am luat în considerare şi am analizat numirea politică a funcţiilor guvernamentale atât pe verticală cât şi repartiţia pe orizontală, între diferite nivele ale administraţiei. Cercetarea a pus în evidenţă că în fiecare stat membru, diferitele structuri administrative de la anumite nivele guvernamentale necesită moduri de selecţionare şi competenţe specifice pentru supraveghere, control şi coordonare, prevăzute în legi şi decrete de aplicare.  


Cercetarea comparativă a legislaţiei în domeniu a pus în evidenţă faptul că aceasta reflectă o anumită tradiţie istorică politică şi administrativă a fiecărui stat membru, opţiunea pentru unul din modele administrative specifice de recrutare şi utilizare a înalţilor funcţionari publici, numiţi în funcţii de conducere: fie accentuat politizate ca în Franţa, Italia, Spania, Polonia, fie orientate spre o selecţie caracterizată de neutralitate şi concurenţă profesională ca în Marea Britanie (ceea ce specialiştii denumesc spoil system vs merit system). 

Variabilele care explică creşterea sau diminuarea politizării funcţiilor guvernamentale sunt legate de sistemul politic din fiecare ţără, de tradiţia negocierii reprezentării în administraţie, de gradul de polarizare politică şi ideologică, de tipul regimului politic, de modificările constituţionale, de sistemul electoral care permite alternanţe politice mai puţin frecvente sau mai dese. În Franţa, de exemplu, în timpul celei de-a V-a Republici, numeroşi înalţi funcţionari au intrat în politică, ocupând ulterior funcţii înalte în stat  (ex :J. Chirac, L.Jospin, sau F. Hollande). Această trecere de la administraţie la politică a fost facilitată de anumite elemente ale statutului funcţiei publice care au permis funcţionarilor, după ce au activat în politică, să se poată reîntoarce în administraţie, cu condiţia de a se detaşa de interese politice. Aceste treceri au pus însă în discuţie tradiţia neutralităţii funcţiei publice. Politizarea funcţiei publice s-a manifestat şi la nivelul colectivităţilor locale, din anul 1984, fiind creată funcţia publică teritorială. În acelaşi timp, din punct de vedere politic, situaţia coabitării unui preşedinte al Republicii de o anumită orientare politică cu un guvern de orientare politică opusă, situaţia a devenit mai complexă şi dificilă, fiecare numire politică pe funcţii de conducere guvernamentale devenind un joc politic important. Specialiştii apreciază că funcţia publică franceză este politizată moderat, doar posturile de foarte înalţi funcţionari (în jur de 700 persoane) care fac parte din mediul decizional central sunt numite de guvern. În Marea Britanie s-a menţinut principiul strictei neutralităţi politice a Serviciului Civil. În acest context, orice funcţionar public care intră în politică trebuie să demisioneze, chiar dacă acesta doar a candidat la o funcţie politică. În Marea Britanie neutraliatatea accentuată a funcţionarilor a fost impusă prin cutumă. Sistemul Serviciilor Civile recrutează prin intermediul Comisiei Civil Service Commission, iar pentru nivelele ridicate de conducere, selecţia este realizată de Senior Appointment Selection Committee, în funcţie de principiul competenţei şi cel politic.  În Belgia s-a vrut preluarea sistemului britanic, dar nu s-a reuşit oprirea interventiei politicului care a considerat controlul administratiei un mijloc de conservare a puterii
.

Unii specialişti apreciază că avantajele numirii politice sunt legate de faptul că politizarea permite cooperarea între lumea politică şi administraţie, devenind un factor de dinamism, de creştere a reprezentativităţii, un factor de coeziune socială, militanţii putându-se implica in afacerile publice
. De cealaltă parte, se consideră că sistemul numirii în funcţie pe baza evaluării competenţelor asigură garanţia competenţei, imparţialităţii, neutralitatea, facilitează colaborarea, asigură continuitatea serviciului public în alternanţa politică Unele state europene au optat pentru variante mixte care combină pregătirea prealabilă a celor numiţi în funcţii guvernamentale cu numirile pe linie de partid. În Franţa, ca şi în alte state europene, recrutarea functionarilor se face prin şcoli de formare cum este Şcoala Naţională de Administraţie, iar intrarea în marele corp al administraţiei (Consiliul de stat, inspectoratul finantelor, curtea de conturi ) şi tehnic (ex. domenii precum poduri, şosele, mine etc) sunt in functie de clasamentul obţinut de candidaţi în aceste şcoli. În Germania, conform studiilor OECD, categoria funcţiilor politice este deschisă şi nonfuncţionarilor, iar în preselecţia acestora intervin şi criterii politice. Guvernul poate pune, pentru anumite categorii de funcţionari, condiţii de apartenenţă politică. 

După anii 80’, modernizarea administraţiei şi promovarea teoriei New Public Management a înlocuit tendinţa politizării funcţiilor guvernamentale cu logica competenţei, eficienţei, concurenţei, manifestate în mecanismele de piaţă.  În unele state nordice a avut loc un proces de  descentralizare şi autonomizare a serviciilor administrative (Finlanda, Danemarca, Suedia). În alte state, precum Spania, Italia şi Franţa politizarea a rămas relativ accentuată, din cauza caracteristicilor sistemelor politice, a alternanţelor frecvente la putere. 

În prezent s-a deschis o puternica dezbatere referitoare la competenţele minimale şi la procentajul posturilor politizate, elemente care ar putea duce la scăderea încrederii cetăţenilor în guvernele lor. În acest context, studiile relevă exigenţe de transparenţă a activităţii guvernamentale, iar legislaţia din numeroase state membre a prevăzut competenţe necesare cerute înalţilor functionari care au funcţii guvernamentale şi administrative. În timp, s-au stabilit în legi delimitări clare între funcţiile înalte guvernamentale, pe sistem de mandat, existând prevederi precise pentru corpul înalţilor funcţionari (Hauts fonctionnaires în Franţa, Senior Appointment şi SES american etc.). Conform Constituţiei americane, în SUA, Preşedintele desemnează anumiţi functionari cu funcţii de conducere, numiti political appointees, cu acordul şi consimţământul Senatului. Posturile din guvern, în jur de 7000, se află menţionate într-un catalog Plum Book
, iar celelalte funcţii publice aparţin unui sistem de carieră, numit Senior Executive Service (SES)
. Aceşti înalţi functionari colaborează cu political appointees, numiţi de Presedinte. Accesul în sistemul SES nu depinde de acceptul unui ministru, ci de proceduri explicite şi deschise, dar uneori el este si sub influenta unor grupuri din Congres.  

În unele state există legi referitoare la activitatea guvernului, aşa cum este în Spania, Franţa care are prevederi specifice pentru administraţia centrală, funcţiile numite aflându-se pe o listă publică, adoptată în Consilii de miniştri.

FRANŢA

Cadrul legal

Constituţia

Legea nr.83-634 din 13 iulie 1983 referitoare la drepturile şi obligaţiile funcţionarilor, cu modicările ulterioare (legea Le Pors); 

Legea nr.84-16 din 11 ianuarie 1984 referitoare la dispoziţiile statutare legate de funcţia publică de stat, cu modificările ulterioare; 

Legea nr.84-53 din 26 ianuarie 1984 referitoare la dispoziţiile statutare legate de funcţia publică teritorială, cu modificările ulterioare; 

Legea nr.86-33 din 9 ianuarie 1986 referitoare la funcţia publică spitalicească; 

Legea din 2 februarie 2007 referitoare la modernizarea funcţiei publice, cu modificările ulterioare;
Decretul nr.87-389 din 15 iunie 1987 referitor la organizarea serviciilor administraţiei centrale, cu modificările ulterioare

Decretul nr.2014 -834 din 24 iulie 2014 referitor la secretariatele generale ale ministerelor.

Conform art.8 din Constituţie, Primul-ministru este numit de Preşedintele Republicii, toţi membrii guvernului sunt numiţi de Preşedintele Republicii, la propunerea Primului ministru, prin decret. Tot Preşedintele poate încheia funcţiunile miniştrilor. În articolul 21 din Constituţie se precizează că Primul-ministru conduce activitatea guvernului. Guvernul este un organ colegial şi solidar, format din miniştri plasaţi sub autoritatea Primului ministru. Conform articolului 23 al Constituţiei franceze,  activitatea Consiliului de miniştri  se desfăşoară în fiecare miercuri dimineaţa la Palatul Élysée, sub preşedinţia Preşedintelui Republicii.  Activităţile specifice se desfăşoară în grupuri de lucru care reunesc reprezentanţi ai mai multor ministere: reuniuni, comitete sau consilii interministeriale, cu participarea reprezentanţilor Primului ministru care asigură coordonarea acestora. 

Conform articolului 13 din Constituţie, consilierii de stat, Marele Cancelar al Legiunii de onoare, ambasadorii şi trimişii extraordinari, consilierii Curţii de Conturi, prefecţii, reprezentanţii statului în colectivităţile dincolo de mări, ofiţerii generali, rectorii academiilor, directorii administraţiilor centrale sunt numiţi în Consiliul de miniştri.

Miniştrii sunt numiţi, la propunerea Prim-ministrului, de Preşedintele Republicii,  prin decret  al Preşedintelui (alineat 2, art. 8 al Constituţiei). Ei au misiunea politică de a aplica politica guvernamentală, conducând ministerul şi serviciile deconcentrate, instituţiile publice care sunt subordonate. Cabinetele miniştrilor sunt compuse din director de cabinet, şef de cabinet şi consilieri, colaboratori aleşi de ministru, care îl consiliază şi îl asistă. Cabinetul îşi încheie activitatea la sfârşitul mandatului ministerial. Membrii cabinetului ministerial pot asista la reuniunile interministeriale. Numărul lor este variabil, în funcţie de obiectivele guvernului şi de necesităţile acestuia. 

Guvernul este compus
 din Primul-ministru şi ministrii care pot fi: miniştri de stat, titlu onorific atribuit principalilor şefi de partide majoritare, fiind de obicei în fruntea unor departamente ministeriale; miniştrii propriu-zişi cei care conduc administraţia aflată sub autoritatea lor, dar nu dispun de puterea reglementativă care aparţine doar Prim-ministrului; miniştrii delegaţi  fie pe lângă Prim–ministru, fie pe lângă miniştrii; secretarii de stat care pot fi fie autonomi , cu buget propriu şi cu autoritate asupra serviciilor publice, fie delegaţi pe lângă un ministru, dar nu participă la Consiliul de miniştri.

Ministerul reprezintă ansamblul serviciilor de stat plasate sub responsabilitatea unui ministru, repartizate la nivel central şi serviciile deconcentrate în  regiuni. Ministrul este sprijinit în activitatea sa de cabinetul său care este format din 10-20 persoane, apropiaţi politic şi colaboratori ai acestuia sau înalţi funcţionari recrutaţi din administraţie care au ales să activeze politic. Membrii cabinetului ministerial sunt direct legaţi de persoana ministrului şi părăsesc funcţia atunci când acesta este înlocuit. Serviciile deconcentrate sunt organizate la nivel regional sau departamental , în general în jurul prefecturii regiunilor sau departamentelor.

Conform Decretului nr.87-389 din 15 iunie 1987 referitor la organizarea serviciilor administraţiei centrale, cu modificările ulterioare
, au fost stabilite, ca prin decret, să se precizeze organizarea, rolul şi funcţionarea secretariatului general, al cabinetelor ministeriale, ale instituţiilor subordonate ministerelor, precizate recent prin Decretul nr. 2014 -834 din 24 iulie 2014 referitor la secretariatele generale ale ministerelor
. Textele de aplicare ale Decretului au fost Circulare referitoare la fiecare domeniu vizat

La formarea guvernului, sunt emise decrete ale Primului ministru care conferă ministrului autoritatea asupra unor servicii publice, având competenţă naţionale asupra acestora. La nivelul administraţiei centrale, serviciile sunt organizate pe direcţii, iar serviciile deconcentrate care asigură legătura cu nivelul local sunt repartizate pe nivele geografice. Aceste servicii deconcentrate sunt, în general, plasate sub conducerea prefecţilor. Unele servicii, precum educaţia, justiţia serviciile fiscale, nu sunt sub această autoritate, fiind servicii de competenţă naţională. Funcţionarea serviciilor publice reprezintă o parte importantă a activităţii guvernului care asigură îndeplinirea misiunilor regaliene, legate de suveranitatea statului, justiţie, poliţie, apărare naţională, finanţe publice, administraţie generală şi locală ca şi funcţionarea unor domenii precum educaţia naţională, servicii spitaliceşti, cultură, gestionarea infrastructurii etc
. 

Conform datelor existente pe site-ul guvernului francez, Cabinetul primului ministru este condus de directorul de cabinet şi include un număr bine stabilit de de consilieri
. Serviciile primului ministru au misiunea de a susţine activitatea acestuia, asigurând funcţii de elaborare a strategiilor, funcţii prospective şi de coordonare. Structura organizatorică a guvernului include: Secretariatul general al guvernului, Secretariatul general pentru afaceri europene, Comisariatul general pentru strategie şi prospecţie, Serviciul de informare a guvernului şi miniştrii. Miniştrii au grade diferite: ministru de stat, ministru delegat, secretari de stat care sunt ultimii în ierarhia ministerială. În perioada 2007-2010 a fost creat şi titlul de Înalt comisar.  Secretarii de stat şi Înalţii comisari participă la Consiliul de miniştri când sunt invitaţi. În general, Secretariatul general al guvernului este o instituţie ce asigură continuitatea activităţii acestuia aflat sub autoritatea Secretarului general al guvernului. El elaborează ordinea de zi a Consiliului de miniştri şi asigură semnarea textelor de către autorităţile competente. 

Funcţiile de conducere în sistemul guvernamental sunt îndeplinite de persoane care au statut de funcţionar publici, dar şi de persoane non-funcţionari publici. În Franţa, în general, funcţionarii publici sunt angajaţi în administraţia de stat sau în administraţiile teritoriale sau în instituţii publice, îndeplinind servicii publice. Cadrul general de desfăşurare a activităţii funcţionarilor publici este definit de un set de legi, pentru fiecare categorie în parte: Legea  nr. 83-634 din 13 iulie 1983 referitoare la drepturile şi obligaţiile funcţionarilor, cu modicările ulterioare (legea Le Pors); Legea nr.84-16 din 11 ianuarie 1984 referitoare la dispoziţiile statutare legate de funcţia publică de stat, cu modificările ulterioare; Legea nr. 84-53 din 26 ianuarie 1984 referitoare la dispoziţiile statutare legate de funcţia publică teritorială, cu modificările ulterioare; Legea nr. 86-33 din 9 ianuarie 1986 referitoare la funcţia publică spitalicească; 

Legea  nr. 83-634 din 13 iulie 1983, numită legea Le Pors
, a stabilit statutul general comun a trei funcţii: de stat, teritorială, spitalicească. În capitolul I se precizează că Statutul general al funcţionarului se aplică celor care desfăşoară o activitate permanentă, cu timp complet, titularizat, într-un nivel al ierarhiei administraţiei centrale de stat, din serviciile deconcentrate sau instituţiile publice de stat. În prezent este în curs de adoptare un proiect de lege elaborat în anul 2013 referitor la deontologia, drepturile şi obligaţiile funcţionarilor, unde pentru prima dată sunt menţionate în dreptul funcţiei publice valori, deja recunoscute, precum neutralitatea, imparţialitatea, probitatea şi laicitatea. 

Conform articolului 6 al legii Le Pors, în vigoare, funcţionarul public are dreptul de a fi membru al unui partid politic şi nu poate fi discriminat pentru credinţele şi opiniile sale, având, de asemenea obligaţia neutralităţii în serviciul public. 
Conform articolului 3 al legii, funcţiile superioare a căror nominalizare aparţine deciziei guvernului, funcţii tratate pe larg în articolul 25, sunt funcţii din anumite instituţii publice cu caracter particular, prin misiunile lor, care sunt stabilite pe o listă, adoptată prin decret în Consiliul de stat, după ce a avut avizul Consiliului Superior al funcţiei publice. În acelaşi mod se procedează pentru funcţiile din anumite instituţii specializate ale statului, dotate, prin lege, cu un statut particular, înscrise pe o listă, fixată prin decret în Consiliul de stat. 

În Capitolul II al legii se precizează că organele consultative ale guvernului sunt Consiliul Superior al funcţiei publice de stat, prezidat de ministrul funcţiei publice. Pentru fiecare categorie de funcţionari există una sau mai multe comisii administrative paritare sau comitete tehnice ministeriale, consultate mai ales în întreprinderile publice cu caracter comercial sau industrial.

În articolul 25 se menţionează că prin decret adoptat în Consiliul de stat se stabileşte, pentru fiecare administraţie şi serviciu public, funcţiile superioare a căror nominalizare este făcută prin decizia guvernului. Accesul non-funcţionarilor la aceste funcţii nu asigură titularizarea într-un corp al administraţiei sau serviciului. Nominalizările sunt revocabile, chiar dacă vizează funcţionari sau non-funcţionari. În art. 26 se precizează că promovarea internă se poate face prin concurs şi prin nominalizare, cu respectarea anumitor condiţii precum trecerea unui examen şi acordul cu o listă a aptitudinilor stabilită cu avizul corpului administrativ paritar.

În Legea nr. 84-53 din 26 ianuarie 1984 referitoare la dispoziţiile statutare legate de funcţia publică teritorială, cu modificările ulterioare se menţionează, în articolul 47, că pot fi recrutaţi direct, cu îndeplinirea condiţiilor de a deţine o diplomă şi de a poseda capacităţile necesare, stabilite prin decret, în funcţii precum: director general de servicii, director adjunct de servicii regionale şi departamentale, director general de servicii, director adjunct de servicii tehnice ale comunelor şi cooperare intercomunală cu fiscalitate proprie şi alte funcţii fixate prin decret în Consiliu de stat.

În Franţa, funcţionarii publici pe posturi de conducere de nivel înalt (hautes fonctionnaires publiques) sunt consideraţi un grup aparte deşi nu există un profil centralizat al acestora. Consilierii miniştrilor, unii secretari de stat şi directorii generali sunt schimbaţi odată cu schimbarea guvernului. Înalţii funcţionari publici sunt aşadar numiţi de guvern (în funcţii precum prefecţii, ambasadorii, rectorii, administratorii finanţelor publice, directorii administraţiei centrale) şi sunt supusi unor reguli stricte care impun loialitate şi unele derogări de la drepturile funcţionarilor cu statut general
. Conform legii, funcţia publică de stat (FPE) se exercită în administraţia centrală, în principal în ministere, în serviciile deconcentrate, în prefecturi, în rectorate, în direcţiile regionale şi departamentale, în instituţii de invatamant, în Parlament; în funcţia publică a oraşului Paris. Persoanele care lucrează în sectorul public, în instituţiile publice cu caracter comercial şi industrial (EPIC), în societăţi  publice şi organisme de securitate socială. Unele instituţii, precum Oficiul Naţional al Pădurilor(ONF), France Télécom, Poşta, sunt instituţii de drept privat dar folosesc personal din corpul funcţionarilor de stat. Conform legii Le Pors, unii din cei care lucrează în sistemul public sunt agenţi publici dar nu au statut general al functiei publice civile. Militarii, magistraţii ordinii judiciare sunt sub incidenţa unor legi specifice, ca şi practicienii spitaliceşti sau lucrătorii la stat. 

Primul ministru are responsabilitatea încadrării funcţiilor superioare de stat, iar Ministerul descentralizării şi funcţiei publice
  are misiunea de a sprijini această activitate. 
SPANIA

Cadrul legal

Constituţia
 

Legea nr.7/ 2007 legea de bază a funcţionarului public, cu modificările  ulterioare

Legea nr. 50 din 1997, cu modificările ulterioare, numită legea guvernului

Conform regimului politic spaniol al monarhiei parlamentare constituţionale, stabilit în anul 1978, guvernul este condus de Preşedintele guvernului (Presidente del Gobierno). Vice-preşedinţii guvernului şi miniştrii sunt numiţi de monarh, la propunerea guvernului, iar ei îşi încheie mandatul prin aceeaşi procedură. Încetarea funcţiei de ministru (cese) se face prin decret al regelui, contrasemnat de preşedintele guvernului, la iniţiativa ministrului sau a preşedintelui guvernului. Acesta propune de asemenea nominalizarea procurorului general de stat  (Fiscal General del Estado), precum şi doi membri ai Tribunalului constituţional. Guvernul are un reprezentant în fiecare comunitate autonomă care este subordonat ministrului politicii teritoriale şi ministerului de interne şi are titlul de delegat al guvernului  (Delegado del Gobierno). În fiecare provincie este numit un reprezentant al guvernului, denumit sub-delegat al guvernului  (Subdelegado del Gobierno). 

În Constituţia din 1978, în articolul 97, se stabileşte regimul juridic al activităţii guvernului, iar în articolul 98 se face referire la statutul şi incompatibilităţile membrilor acestuia. Din punct de vedere constituţional, Consiliul de miniştri (Consejo de Ministros) este organul colegial politic  care se reuneşte săptămânal la palatul La Moncloa, sub preşedinţia Preşedintelui guvernului
. Comisiile delegate ale guvernului (Comisiones Delegadas del Gobierno) sunt organe colegiale de guvernare, stabilite pe domenii, cu scopul de a coordona acţiunea diferitelor departamente ministeriale. 

Legea nr. 50 din 1997, numită legea guvernului,
 conţine în Titlul I prevederi referitoare la compoziţia, organizarea guvernului şi la organele care colaborează cu guvernul. Legea a facilitat procesul formării noului guvern şi trecerea puterii de la un nivel la altul. În lege se precizează organizarea şi funcţionarea  guvernului, componenţa acestuia: Preşedinte, vice-preşedinţi, miniştri, Consiliul de Miniştri, comisiile delegate ale guvernului, organele de colaborare, secretarii de stat, comisia secretarilor de stat, secretariatul guvernului şi a cabinetelor, miniştrii. În motivarea elaborării legii de funcţionare a guvernului, se menţionează că, de la adoptarea Constituţiei Spaniei din 1978, activitatea guvernului spaniol a fost reglementată relativ mai târziu, prin Legea  din 1997, din cauza dificultăţilor apărute în procesul organizării şi funcţionării guvernelor de până atunci şi mai ales în perioada de preluare a puterii de către alt guvern, în urma alegerilor legislative. Prin lege au fost stabilite  principiile arhitecturii guvernamentale, organizarea, competenţa şi modul de funcţionare, acestea respectând principiile constituţionale. Legea prevede reglementările specifice activităţii guvernamentale, atâta timp cât acestea nu încălcă principii sau norme constituţionale. Conform prevederilor constituţionale, art.98, legea pune în evidenţă importanţa Preşedintelui Consiliului de miniştri, bazată pe principiul conducerii prezidenţiale. În lege se prevede în mod expres numărul miniştrilor fără portofoliu, statutul secretarilor de stat, organismelor de colaborare care nu sunt membre ale guvernului. În Titlul II se face referire la  reglementarea statutului membrilor guvernului, numirea şi revocarea acestora. De asemenea, în Titlul III sunt incluse sistemul de numire şi revocare a directorilor de personal şi  normele standard de funcţionare ale guvernului. 


De la data de 21 decembrie 2011, Preşedintele guvernului spaniol este conservatorul  Mariano Rajoy, iar guvernul include 13 ministere: Ministerul afacerilor externe şi al cooperării, Ministerul justiţiei, ministerul Apărării, Ministerul finanţelor şi administraţiei publice, Ministerul de Interne, ministerul echipamentului, Ministerul educaţiei, culturii şi sportului, ministerul securităţii sociale şi ocupării forţei de muncă, Ministerul industriei, energiei şi turismului, Ministerul agriculturii, alimentaţiei şi mediului, ministerul preşedinţiei, Ministerul economiei şi competitivităţii, ministerul sănătăţii, serviciilor sociale şi egalităţii. În cadrul guvernului funcţionează 8 comisii delegate, iar guvernul are patru organe de colaborare şi de susţinere: secretarii de stat, comisia generală a secretarilor de stat şi sub-secretarilor de stat, secretariatul guvernului care are rol tehnic de susţinere a reuniunilor ministeriale şi cabinetului. 


Prin Constituţie, statul stabileşte regulile regimului statutar al funcţionarilor valabil pentru toate categoriile de funcţionari, aflaţi în serviciul public. Articolul 103.3 din Constituție prevede că legea reglementează statutul funcționarilor publici, iar în articolului 149.1.18 se prevede ca sistemul concurenţial să caracterizeze regimului juridic al funcționarilor guvernului. Statutul de bază a Funcționarilor Publici conține ceea ce este comun tuturor funcționarilor de la toate nivelurile de guvernare, normele juridice specifice aplicabile. Conform Legii de bază a funcţionarilor publici, din anul 2007, funcţia publică spaniolă «empleado público» include patru categorii de personal: funcţionarii de carieră care ocupă permanent funcţii în administraţia centrală sau în deconcentrate, funcţionarii de carieră în serviciul administraţiilor teritoriale  care lucrează în comunităţile autonome sau comunităţile teritoriale; personalul contractual care reprezintă mai mult de jumătate din angajaţii din sectorul public. În art.3 al legii se face referire la personalul care lucrează în entităţile teritoriale, în art.4 la personalulcu reglementări specifice, în art. 5 la personalul din societăţile de stat. În Titlul II al legii se fac precizări referitoare la categoriile de funcţii publice. Înalţii funcţionari au un statut particular, fiind numiţi «personal directivo » care trebuie să îndeplinească anumite criterii de competenţă, fiind supuşi unui sistem specific de evaluare periodică.

GERMANIA

Germania este o republică federală parlamentară, alcătuită din 16 Landuri. Potrivit Constituţiei (Grundgesetz
), Guvernul Federal este compus din Cancelarul Federal (prim-ministru) şi miniştrii federali (art.62). Deşi Cancelarul deţine cele mai puternice competenţe politice din stat, în ierarhia protocolară el se află abia pe locul al treilea, după Preşedintele statului şi Preşedintele Bundestag-ului. În ceea ce priveşte distribuirea răspunderii, Cancelarul Federal hotărăşte liniile directoare ale po​liticii şi poartă răspunderea pentru aceasta.
 În limitele acestor linii directoare, fiecare ministru federal conduce departamentul său în mod independent şi sub răspunde​re proprie. Asupra divergenţelor de opinie dintre mi​niştrii federali decide Guvernul Federal. Cancelarul Federal îşi exercită autoritatea pe baza unui Regulament In​tern stabilit de Guvernul Federal şi aprobat de Preşe​dintele Federal. Art.63 din Constituţie privind alegerea Cancelarului federal prevede:

(1) Cancelarul federal este ales de Bundestag, fără dezbatere, la propunerea Preşedintelui federal.

(2) Este aleasă persoana care obţine votul majorităţii membrilor Bundestag-ului. Persoana aleasă este numită de Preşedintele federal.

(3) Dacă persoana propusă de Preşedintele federal nu este aleasă, în 14 zile de la vot, Bundestag-ul poate alege un Cancelar federal cu votul a peste jumătate din numărul membrilor.

(4) Dacă în această perioadă nu este ales un Cancelar federal, o nouă alegere va avea loc fără întârziere, în care va fi aleasă persoana care obţine cel mai mare număr de voturi. Dacă persoana aleasă obţine votul majorităţii membrilor Bundestag-ului, Preşedintele federal trebuie să-l numească în termen de 7 zile de la alegere. Dacă persoana aleasă nu obţine această majoritate, atunci, în 7 zile, Preşedintele federal fie o numeşte, fie dizolvă Bundestag-ul.

Membrii Guvernului Federal, respectiv Cancelarul şi miniştrii federali, nu sunt funcţionari publici; funcţiile acestora sunt reglementate de normele dreptului public în capitolele care vizează exercitarea funcţiilor guvernamentale, respectiv Legea de organizare a ministerelor federale. Ca deţinători de madate care raportează direct Parlamentului, miniştrii federali îşi gestionează departamentele independent şi pe proprie răspundere, în cadrul politicii generale stabilite de Cancelarul Federal. Aceştia nu sunt obligaţi să primească instrucţiuni în cazuri individuale şi nu sunt supuşi unei autorităţi disciplinare. În mod similar,  aceste reguli sunt aplicabile la nivel de Land, în cazul membrilor guvernelor de Land.

Potrivit Legii funcţionarilor publici (Bundesbeamtengesetz
) cabinetul unui ministru este gestionat de cel puţin doi secretari de stat, ambii funcţionari publici de carieră responsabili pentru administrarea ministerului, şi de un secretar de stat parlamentar, care este, în general, membru al Bundestag-ului şi reprezintă ministerul în Parlament şi în alte forumuri politice (doar asistenţii direcţi ai Cancelarului Federal mai pot ocupa această funcţie). De obicei, secretarii de stat rămân în minister, chiar şi după încheierea mandatului guvernului, în contrast cu secretarul de stat parlamentar, care este desemnat politic şi este privit ca un membru secundar al guvernului al cărui mandat se încheie. Ministerele funcţionează în conformitate cu responsabilităţile specifice, iar funcţionarii publici de carieră constituie practic întregul personal al ministerelor. 

Dispoziţii distincte se aplică funcţionarilor publici cu un statut juridic special. Aceştia sunt funcţionari publici numiţi politic, care deţin o funcţie în exercitarea căreia trebuie să fie permanent în acord cu politica fundamentală a guvernului, şi, prin urmare, pot fi retraşi temporar, în orice moment, fără precizarea motivelor. Doar 400 din totalul de 132.600 de funcţionari publici din serviciul public federal sunt numiţi pe criterii politice. În administraţia federală, aceştia sunt secretarii de stat şi directorii generali din ministere, funcţionarii publici superiori din Biroul Federal al Afacerilor Externe, din serviciile de informaţii (Oficiul pentru Protecţia Constituţiei, Serviciul Federal de Informaţii) şi preşedintele Oficiului Federal de Criminalistică.

MAREA BRITANIE

În Marea Britanie, exponentă a parlamentarismului pur, “ritualul” vieţii politice se desfăşoară sub oblăduirea Coroanei, care nu se implică direct în competiţia dintre partide sau în exercitarea puterii executive, însă patronează cu imparţialitate întregul joc politic. Puterea şi opoziţia se bucură de un tratament egal în faţa monarhului, fiind cunoscute formulele oficiale utilizate la Palatul Buckingham, la Westminster şi chiar în comunicatele partidelor politice: “Her Majesty’s Government” şi “Her Majesty’s Opposition”.

Instituţia primului-ministru a apărut şi evoluat ca o consecinţă a renunţării monarhului la dreptul de a conduce personal şedinţele Cabinetului. Instituţia modernă a primului- ministru a fost instituită de textul legislativ intitulat The Reform Act din 1832, care a consacrat obligaţia Reginei de a numi în funcţia de prim-ministru pe liderul partidului majoritar din Camera Comunelor. Cu toate acestea, Regina poate influenţa desemnarea primului-ministru în cazul în care nici un partid politic nu obţine majoritatea parlamentară sau dacă partidul majoritar nu are un şef. Cu aceste excepţii, se consideră că primul-ministru este ales prin vot universal indirect, întrucât fiecare partid abordează alegerile cu un şef desemnat ca prim-ministru în caz de victorie electorală. Legitimitatea politică a premierului este dublă: în primul rând, aceasta este conferită de desemnarea sa în calitate de şef al partidului (prin vot intern), şi, în al doilea rând, de votul pe care populaţia îl dă partidului majoritar.

Desemnarea celorlalţi membri ai Cabinetului şi ai Guvernului
 se face de către primul-ministru din rândul membrilor partidului său; toţi membrii Guvernului sunt şi membri ai Camerei Comunelor sau, într-un număr restrâns, ai Camerei Lorzilor. Primul-ministru trebuie fie membru al Camerei Comunelor. Libertatea primului-ministru de a alege membrii Guvernului
 şi ai Cabinetului
 nu este limitată decât de propriul partid.

Puterea executivă se exercită în totalitate de Cabinetul condus de prim-ministru, iar mandatul puterii executive stă sub semnul răspunderii în faţa Parlamentului. Cabinetul Marii Britanii funcţionează pe principiul conducerii unipersonale, voinţa premierului transformându-se de cele mai multe ori în decizii politice ale Cabinetului (indiferent că este vorba despre probleme economice, sociale sau de politică externă).

Figură centrală a vieţii politice britanice, prim-ministrul dispune de jure sau de facto de următoarele puteri: puterea asupra partidului de guvernământ (fiind liderul partidului care a câştigat alegerile); puterea asupra Parlamentului (fiind liderul majorităţii din Camera Comunelor); puterea asupra Cabinetului (fiind şeful direct al echipei ministeriale); puterea asupra administraţiei (prin atribuţiile pe care le are în privinţa numirii sau înlocuirii unor înalţi funcţionari de stat); puterea de a influenţa opinia publică, prin concentrarea în cvasi-totalitate a procesului politic şi mediatic la reşedinţa sa din 10, Downing Street.

În Marea Britanie, votul de învestitură nu este necesar, devine prim-ministru liderul partidului care a obţinut majoritatea în Parlament. Conform regulii instituite de Legea din 1832 privind reforma, monarhul numeşte în funcţia de şef al Cabinetului pe liderul partidului care a câştigat alegerile. Singurul caz în care monarhul are un rol limitat în numirea premierului este acela al decesului titularului acestei funcţii, numai în situaţia în care partidul majoritar nu şi-a desemnat deja noul lider.

Prim-ministrul britanic are o poziţie extrem de puternică, dispunând de un potenţial de patronaj major, care îi permite de exemplu să numească circa 100 de deputaţi, membri ai partidului de guvernământ, în funcţii ministeriale şi non-ministeriale, în poziţiile de conducere a unui număr mare de funcţii publice, de la sănătate la imigrare şi până la BBC. Puterea deţinută de primul ministru se sprijină şi pe loialitatea partidului din care face parte şi pe care îl conduce, pe Parlament şi pe faptul că partidele nu trebuie să formeze, de regulă, coaliţii.

Prim-ministrul trebuie să găsească aprobarea poporului pentru politica pe care o susţine şi să se menţină într-un contact direct şi permanent cu acesta prin intermediul mass-media. Influenţarea materialelor despre guvernământ care apar în presă, controlul profesionist al propriei imagini aşa cum se răsfrânge ea asupra opiniei publice au devenit între timp pentru şeful guvernului cel puţin la fel de importante ca însăşi substanţa activităţilor sale. A devenit între timp o tradiţie ca anumite informaţii să fie ţinute secrete sau redate în mod selectiv şi tactic. În ceea ce priveşte selecţia şi uzul tactic al informaţiilor, acestea ţin de „jurnalismul de lobby”. Guvernul decide care sunt persoanele alese să facă parte din "clubul" exclusivist de 150 de jurnalişti care primesc zi de zi din partea purtătorului de cuvânt al guvernului informaţii "confidenţiale", a căror sursă nu au voie să o dezvăluie. Tony Blair a perfecţionat această modalitate de a influenţa mass-media, nepermiţând nici unui membru al Cabinetului să dea declaraţii politice fără acordul său explicit şi specificând că aceasta este de competenţa colaboratorilor însărcinaţi cu activităţile de PR (aşa-numiţii spin doctors), de a prelua şi de a cuceri, la fel ca în campaniile electorale, prima pagină a ziarelor, abordând subiecte favorabile guvernului. Parlamentul nu are în acest sens decât un rol minor.

Consilierii speciali (Special Advisors - SpAd)

Potrivit art.4 din Codul de conduită al consilierilor speciali
, aceştia sunt funcţionari publici temporari, numiţi în conformitate cu articolul 3 din Ordinul Funcţiei Publice în Consiliu, din 1995; sunt scutiţi de la obligaţia generală potrivit căreia funcţionarii publici trebuie să fie numiţi pe merit şi să se comporte cu imparţialitate şi obiectivitate
, astfel încât să-şi păstreze încrederea a guvernelor viitoare de orientare politică diferită. 
 

Consilierii speciali sunt obligţi să-şi desfăşoare activitatea în conformitate cu Codul Funcţiei Publice, ataşat la anexa A
. Astfel cum este prevăzut în Codul Ministerial, toate numirile (şi toate angajamentele de a face astfel de numiri de consilieri speciali) necesită acordul prealabil scris al prim-ministrului. Numirea lor se termină la sfârşitul administraţiei care i-a numit sau în cazul în care ministrul respectiv părăseşte guvernul sau se mută într-o altă administraţie. Responsabilitatea pentru gestionarea activităţii şi conduitei consilierilor speciali, inclusiv disciplina, aparţine ministrului care a făcut numirea.

Cabinetele private (Private-Offices)

Cabinetele private ale miniştrilor variază în dimensiune şi vechime, în linii mari, în funcţie de rangul ministerului. La nivel de secretar de stat, biroul privat tipic este condus de un secretar particular principal (PPS) la nivel de director adjunct, cu un număr variabil de secretari privaţi de gradele 6-7 şi secretari privaţi asistenţi, plus un manager al agendei de lucru şi personal administrativ. Ca răspuns la o serie de întrebări parlamentare, cele mai multe departamente guvernamentale au publicat date privind componenţa birourilor private, în 2010, dezvăluind că birourile private ale miniştrilor au variat de la 5 funcţionari la Cultură, până la 18 funcţionari la Externe. Cabinetele private ale miniştrilor fără portofoliu sunt semnificativ mai mici (de obicei, 2-6 angajaţi, sub nivelul funcţionarului public senor).

Secretarii de stat pot fi, de asemenea, susţinuţi de către unul sau mai mulţi consilieri experţi în politică, angajaţi cu contracte de muncă pe durată determinată, pentru a ajuta ministrului, precum şi - de obicei - 2 consilieri speciali, care oferă un fel suport politic mai orientat către partid, dar care nu sunt, în general, consideraţi ca făcând parte din biroul privat. Un secretar de stat poate beneficia, de asemenea, de multe ori, de sprijinul unui autor de discursuri şi al unui ofiţer de presă, care nu fac parte din biroul privat.

Cabinetele private deţin un rol-cheie în facilitarea tranziţiei la noii miniştri, în managementul procesului de luare a deciziilor din cadrul departamentelor şi în dezbaterile interguvernamentale.
 

Numirile sunt făcute, de obicei, pentru posturi de conducere non-executive ale organismelor publice sau pentru poziţia de mebru al unui consiliu consultativ, precum: muzee şi galerii naţionale; organisme de reglementare, precum Consiliul Concurenţei, Comisia pentru Egalitate şi Drepturile Omului etc.; organisme consultative sau de expertiză, precum Comitetul de Numiri în Camera Lozilor etc.; comisii de specialitate ştiinţifice sau tehnice, precum Consiliul consultativ pentru Ştiinţă.

STATELE UNITE ALE AMERICII

Ramura executivă a guvernului este condusă de Preşedintele Statelor Unite, care acţionează, totodată, în calitate de şef al statului în relaţiile diplomatice şi în calitate de comandant-suprem al forţelor armate. Preşedintele este responsabil cu punerea în aplicare a legilor adoptate de Congres şi, în acest scop, numeşte şefii agenţiilor federale, inclusiv membrii Cabinetului. Vicepreşedintele este, de asemenea, parte a puterii executive, şi trebuie să fie pregătit în orice moment  să-şi asume preşedinţia în caz de nevoie.

În afară de Cabinetul Secretarilor şi Curtea Supremă de Justiţie, în cadrul cărora numirile trebuie aprobate de Senat, Preşedintele SUA are autoritatea de a numi unilateral peste 300 de persoane în funcţii la nivel înalt, în cadrul guvernului federal. Potrivit Oficiului privind răspunderea guvernamentală (GAO
), cele mai multe dintre aceste posturi sunt cunoscute sub denumirea de „numiri prezidenţiale” (politic appointments - PA), retribuite cu sume cuprinse între 99.628 şi 180.000 dolari anual, plus beneficiile acordate angajaţilor federali. În raportul prezentat în faţa Senatului în 2013, GAO a identificat 321 de PA. Posturile PA sunt repartizate în trei categorii: 67% sunt posturi în comisiile, consiliile, comitetele, fundaţiile federale; 29% sunt posturi în cadrul Biroului Executiv al Preşedintelui; 4% în alte agenţii sau departamente federale. Din cele 312 poziţii PA, 163 au fost create la 10 august 2012, dată la care Preşedintele Obama a semnat Legea privind eficienţa şi fluidizarea numirilor prezidenţiale (Presidential Appointment Efficiency and Streamlining Act
). Legea a convertit aceste 163 de posturi care, anterior, presupuneau aprobarea Senatului, în posturi cu numire directă de către Preşedinte. Potrivit statisticilor GAO, cele mai multe PA au fost create în perioada 1970-2000.

În general, există patru categorii principale de posturi cu desemnare politică: numirile prezidenţiale cu confirmarea Senatului
 (PAS), numirile prezidenţiale fără confirmarea Senatului (PSS), numirile pe criterii politice la Serviciul Executiv Principal (SES) şi numirile pe criterii politice pe schema C.

Persoanele numite pe criterii politice sunt supuse mai multor restricţii de ordin etic decât angajaţii obişnuiţi ai puterii executive. Termenul de "funcţie de demnitate publică" se referă, în sens larg, la orice angajat care este numit de către Preşedinte, Vicepreşedinte sau şeful agenţiei federale. 

ITALIA

Cadrul legal
Constituţia Italiei

Legea serviciului civil naţional

Legea nr.59/127 din 1997 pentru reformă şi simplificarea administraţiei publice

Decretul Preşedintelui Consiliului de Miniştri din 1 octombrie 2012

Italia face parte din categoria statelor membre UE cu regim constituţional parlamentar, viaţa politică desfăşurându-se în cadrul unui sistem multipartid.

Preşedintele Consiliului de Miniştri este numit de Preşedintele Republicii.. Preşedintele are un rol deosebit de important în condiţiile în care partidele politice sunt caracterizate de o divizare internă accentuată, iar negocierile pentru stabilirea coaliţiei guvernamentale se desfăşoară după alegeri. Astfel, după consultările purtate cu preşedinţii Camerelor legislative şi ai grupurilor parlamentare, Preşedintele desemnează  persoana care să desfăşoare o misiune exploratorie, transformată ulterior în misiune de preformare a Guvernului. Îndată ce se întrevăd suficiente şanse de succes, Preşedintele numeşte preşedintele Consiliului de Miniştri, care urmează să propună lista membrilor Guvernului. Guvernul nou format trebuie să obţină votul de încredere al celor două Camere legislative. 

Aşadar, constituirea Guvernului, reglementată de art.92-96 din Constituţie, este un proces complex care presupune două etape:
- etapa pregătitoare, în care Preşedintele Republicii poartă consultări cu Preşedinţii Camerelor legislative, cu foştii Preşedinţi ai Republicii (care sunt senatori pe viaţă) şi cu preşedinţii grupurilor parlamentare, în vederea identificării unei persoane capabile să formeze Guvernul. Deşi Constituţia nu prevede expres acest lucru, numirea Preşedintelui Consiliului de Miniştri poate fi precedată de încredinţarea unui mandat explorator, necesar în cazul în care consultările nu au fost concludente. În caz contrar, Preşedintele Republicii desemnează direct în această funcţie persoana indicată de grupurile parlamentare majoritare ca fiind capabilă să obţină votul de încredere al Parlamentului; 
- etapa depunerii jurământului şi a obţinerii votului de încredere al celor două Camere ale Parlamentului. Persoana desemnată poate accepta sau depune mandatul. În cazul acceptării, Preşedintele Republicii semnează decretele de numire ale Preşedintelui Consiliului de Miniştri şi miniştrilor. În termen de 10 zile de la semnarea decretului de numire, Guvernul are obligaţia de a se prezenta în faţa Camerelor legislative pentru obţinerea votului de încredere.
Preşedintele Consiliului de Miniştri îşi asumă răspunderea odată cu depunerea jurământului, deci anterior obţinerii votului de încredere.  
Din cauza fragilităţii coaliţiilor politice, sunt frecvente cazurile în care noul Guvern nu obţine votul de investitură - fie din partea ambelor Camere, fie din partea uneia singure - fapt ce determina reluarea întregului proces de formare a Guvernului. 
Mandatul Guvernului se sfârşeşte odată cu demisia Preşedintelui Consiliului de Miniştri, înaintată  Preşedintelui Republicii, care o poate refuza.
Demisia Guvernului este obligatorie în cazul pierderii încrederii uneia din Camerele legislative.
 
Între funcţia parlamentară şi cea guvernamentală nu există  incompatibilitate, toţi membrii guvernului fiind senatori sau deputaţi
. 
Președintele Consiliului de Miniștri, informal numit şi Premier sau Prim-ministru,
 în calitatea sa de șef al guvernului este responsabil de politicile adoptate de guvern, promovează și coordonează activitățile fiecărui ministru. El prezidează totodată și Consiliul Miniștrilor (organ alcătuit din miniștri cu sau fără portofoliu). 
Decretul Preşedintelui Consiliului de Miniştri din 1 octombrie 2012
 stabileşte ordonarea structurilor generale ale Preşedinţiei Consiliului de Miniştri, structuri cu care preşedintele colaborează direct:
· Biroul Preşedintelui care include şi Secretariatul Special;

· Purtătorul de cuvânt al Preşedintelui;

· Biroul consilierului diplomatic;

· Biroul consilierului cu competenţe în domeniul militar.
De asemenea, constituie structuri generale ale Preşedinţiei Consiliului de Miniştri şi următoarele servicii şi departamente ale căror funcţii de îndrumare şi coordonare vizează domenii specifice politico-instituţionale:
· Departamentul pentru afaceri regionale, autonomie şi sport;

· Departamentul pentru informatizarea administraţiei publice şi inovaţie tehnologică;

· Departamentul serviciilor publice;

· Departamentul pentru tineret şi al Serviciului public naţional;

· Departamentul pentru egalitate de şanse;

· Departamentul pentru politica antidrog;

· Departamentul pentru politici europene;

· Departamentul pentru politici familiale;

· Departamentul pentru planificarea şi coordonarea politicilor economice;

· Departamentul de Protecţie Civilă ;

· Departamentul pentru relaţia cu Parlamentul;

· Departamentul pentru reforme instituţionale;

· Departamentul pentru dezvoltarea economiilor locale şi a zonelor urbane;

· Biroul pentru Programul de guvernare;

· Biroul Secretariatului Conferinţei permanente pentru relaţiile dintre Stat, regiuni şi provinciile autonome Trento şi Bolzano;

· Biroul Secretariatului Conferinţei Stat-oraşe şi guvernelor locale.l

Potrivit Decretului Preşedintelui Consiliului de Miniştri, miniştrii fără portofoliu, secretarul Preşedintelui, secretarul Consiliului de Miniştri, secretarii de stat  vor colabora direct cu departamentele şi birourile până la încetarea activităţii Guvernului.
Înalta funcţie publică italiană (la dirigenza)
 a fost creată în anii 1970 şi a cunoscut mai multe modificări legislative (1972, 1993 -1998 şi 2002). Statutul oficial al înaltei funcţii publice este reglementat prin lege. De asemenea, dispoziţii speciale se referă la numirea înalţilor funcţionari.
	Nivelul funcţional
	Denumirea postului
	Apartenenţa la înalta funcţie publică (da/nu)
	Numirea politică (da/nu)

	Primul nivel
	Secretar general sau Director de serviciu/departament
	Ambele
	Da

	Al doilea nivel 
	Director general (nivel superior)
	Ambele
	Da

	Al treilea nivel
	Cadre (nivel inferior)
	Ambele
	Nu


In ceea ce priveşte accesul în funcţia publică, numai concursurile pentru cele mai importante posturi se organizează centralizat de către Departamentul funcţiei publice subordonat Consiliului de Miniştri, (Dipartimento della funzione pubblica presso la Presidenzia del Consiglio dei Ministri). Promovarea automată este posibilă numai în cazul corpului diplomatic şi al prefecturilor.

Transferurile funcţionarilor publici între autorităţile publice sau în cadrul acestora, pe o funcţie de acelaşi nivel, sunt cel mai des întâlnite.

Italia - Prevederi constituţionale în materie

"Art. 92

Guvernul Republicii este format din Preşedintele Consiliului şi din miniştri, care, împreună, constituie Consiliul de Miniştri. Preşedintele Republicii numeşte Preşedintele Consiliului de Miniştri şi, pe baza propunerii acestuia, numeşte miniştri. 
(...)
Art. 94

Guvernul trebuie să se bucure de încrederea ambelor Camere. Fiecare Cameră acordă sau retrage încrederea printr-o moţiune motivată, care se votează cu vot prin apel nominal. În termen de 10 zile de la formare, Guvernul se prezintă în faţa Camerelor pentru obţinerea încrederii. Un vot negativ al uneia sau al ambelor Camere faţă de propunerea Guvernului nu angajează obligaţia de a demisiona. Moţiunea de neîncredere trebuie semnată de cel puţin 1/10 din membrii Camerei şi nu poate fi supusă dezbaterii mai devreme de 3 zile de la prezentarea acesteia.”

Art.95

(...) Miniştrii răspund solidar pentru activitatea Consiliului de Miniştri şi personal pentru activitatea departamentelor lor (...)."
Regiuni şi structuri locale

Italia are 4 niveluri administrativ-teritoriale.

Al doilea nivel îl reprezintă regiunile, în număr de 20.
Puterea executivă este asigurată de un Guvern regional. Acesta este alcătuit din Preşedintele regiunii şi un număr de membri şi este ales prin votul majoritar al Consiliului regional.
POLONIA

Cadrul legal
 

Constituţia Poloniei 

Legea din 21 noiembrie 2008 a Serviciului Civil 

Ordonanţa nr. 70 referitoare la liniile directoare şi regulile Serviciului Civil

Ordin nr.1 al  Şefului Serviciului Civil referitor la cooperarea cu directorii generali 


Ordinul nr.3 al Şefului Serviciului Civil referitor la standardele activităţii managementului resurselor umane în Serviciul Civil 

Ordonanţa Primului-ministru din 7 ianuarie 2011 referitoare la regulile de elaborare a fişei de post şi de evaluare în Serviciul Civil 

Polonia face parte din categoria statelor membre UE cu regim constituţional semiprezidenţial.
Puterea executivă este reprezentată în Polonia prin Președinte (Prezydent Rzeczypospolitej Polskiej) și Consiliul Miniștrilor (Rada Ministrów)
.
Consiliul Miniștrilor (guvernul) este organul colectiv al puterii executive. Este constituit din: primul-ministru, vicepremieri, miniștri și preşedinţii comitetelor.
Restul Cabinetului este constituit din miniştri ale căror competenţe şi portofolii administrative guvernamentale sunt selectate şi organizate de Primul-ministru.

Miniştrii Cabinetului pot fi selectaţi din Seim sau Senat sau din afara legislativului.

Există două categorii de miniştrii:

· miniştrii departamentali care îşi exercită autoritatea şi responsabilitatea în cadrul administraţiei guvernului central, incluzând ministerele, departamentele subordonate sau alte instituţii;

· miniştrii fără portofoliu, membri mai puţin importanţi ai Cabinetului, care nu conduc în mod direct niciunul din organele administraţiei guvernamentale, dar îndeplinesc sarcini atribuite lor de către Primul-ministru.
Responsabilitatea numirii primului-ministru este partajată între Preşedinte şi Legislativ.

Conform art.154, paragraf 1 din Constituţie, Preşedintele îl desemnează pe primul-ministru. De regulă, primul-ministru este o persoană care se bucură de sprijinul majorităţii parlamentare. Primul-ministru desemnat propune Preşedintelui componenţa Consiliului de Miniştri. În termen de 14 zile de la data primei şedinţe a Camerei Deputaţilor/de la data acceptării demisiei Consiliului de Miniştri precedent, Preşedintele îl numeşte oficial pe primul-ministru şi pe ceilalţi membri ai Consiliului de Miniştri şi asistă la depunerea jurământului de către membrii nou numiţi.

În termen de 14 zile de la numirea de către Preşedinte, primul-ministru prezintă Camerei Deputaţilor programul de guvernare, pentru obţinerea votului de încredere. Camera Deputaţilor acordă votul de încredere cu majoritate absolută de voturi, în prezenţa a cel puţin jumătate din numărul statutar al parlamentarilor (aşa-numita “etapă principală de numire a guvernului). 

În cazul în care Consiliul de Miniştri nu este desemnat sau nu obţine votul de încredere în conformitate cu procedura menţionată, Camera Deputaţilor alege primul-ministru şi membrii Consiliului de Miniştri dintre candidaţii propuşi de parlamentari. Alegerea se efectuează cu majoritate absolută de voturi, în prezenţa a cel puţin jumătate din numărul statutar al parlamentarilor. Preşedintele numeşte Consiliul de Miniştri astfel ales şi asistă la depunerea jurământului  (aşa-numita “prima etapă de rezervă”)

În cazul în care Consiliul de Miniştri nu este desemnat în conformitate cu această procedura, în termen de 14 zile, Preşedintele desemnează primul-ministru şi, la cererea acestuia, pe ceilalţi membri ai Consiliului şi asistă la depunerea jurământului. În termen de 14 zile de la desemnarea Consiliului de Miniştri de către Preşedinte, Camera Deputaţilor acordă Consiliului votul de încredere cu majoritate de voturi, în prezenţa a cel puţin jumătate din numărul statutar al parlamentarilor. În cazul în care, prin această procedură (aşa-numita “etapă a doua de rezervă”), Consiliul de Miniştri nu obţine votul de încredere, Preşedintele Republicii dizolvă Parlamentul şi convoacă alegeri anticipate (pentru Cameră şi Senat).

Schimbările individuale de miniştri se fac de către Preşedinte, la cererea primului-ministru. Conform art.159, paragraful 2 din Constituţie, Preşedintele demite ministrul faţă de care Camera Deputaţilor a adoptat votul de neîncredere. 

În cazul demisiei întregului Consiliu de Miniştri, care se produce împreună cu demisia primului-ministru, Preşedintele are dreptul de a accepta demisia.
 
Departamentul Serviciului Civil
 se află sub directa subordonare a Cancelariei Primului Ministru. Cadrul legal de desfăşurare este asigurat de Legea privind Serviciul civil din 21 noiembrie 2008.
 

În articolul 2 al legii se menţionează că din Corpul Serviciului Civil fac parte oficialii din: 1) Cancelaria primului-ministru; 2) birourile miniştrilor şi preşedinţilor de comisii care fac parte din Consiliul de miniştri şi din birourile agenţiilor centrale ale administraţiei guvernamentale; 3) birourile voievodatelor şi alte birouri care sunt parte a aparatului de susţinere a agenţiilor locale subordonate guvernului, precum şi  4) alte unităţi organizatorice care sunt parte a sistemului de conducere la nivel voievodal, serviciul mobil, inspecţii şi poliţiştii, inspectorii şi gardienii, 5) Oficiul de înregistrare a medicamentelor;  Biroul de gestionare a Pădurii, 6) Biroul care gestionează producţia de seminţe; 7) unităţile bugetare din subordinea guvernului. Civil Service Corps cuprinde, de asemenea ofiţerii de frontieră şi adjuncţii lor, precum şi pe cei aflaţi în serviciul de externe.

În articolul 3, paragraful 2 se menţionează că membrii Corpului Civil pot fi numiţi, conform prevederilor legale, în articolul 4 fiind precizate condiţiile generale de îndeplinit pentru a fi membru al Corpului Serviciului Civil : cetăţenie, competenţă, reputaţie impecabilă,  fără condamnări civile sau încălcări ale legilor fiscale etc. 

Premierul este implicat împreună cu Consiliul în recrutarea şi evaluarea cadrelor Corpul Serviciului Civil.

În capitolul 4 al legii se face referire la categoria Senior Civil Service, în art. 52 precizându-se că din această categorie fac parte Directorul General al Oficiului; directorii de departamente sau unităţi echivalente în Cancelaria primului-ministru, ministrilor, cei care lucrează în birourile care deservesc preşedinţii comitetelor care fac parte din Consiliul de miniştri, conducerile centrale ale agenţiilor care fac parte din administraţia guvernului şi, de asemenea, persoanele care gestionează activitatea la nivel voievodal şi adjuncţii lor; 3) birourile voievodale veterinare, oficiile de înregistrarea produselor medicale, oficiul pădurii etc.

 În art.53 sunt precizate conditiile de acceptare la acest nivel şi anume: deţinerea unei  diplome  Master (sau echivalent); 2)nu are interdicţie să deţină poziţie de manager în autorităţi publice, deţine competenţe manageriale, are cel puţin şase ani de experienţă profesională, incluzând trei ani de experienţă pe o poziție managerială în domeniul finanţelor publice, cel puţin trei ani de experiență profesională, un an de experienţă pe o poziţie de conducere sau de doi ani de experienţă pe poziţie în domeniul finanţelor publice, îndeplinește cerințele specificate în descrierea fişei de post .

Conform unor studii recente realizate la nivel european,
 în Polonia, managementul funcţiei publice la nivel instituţional este asigurat de Departamentul pentru Serviciul Civil (Civil service), de la nivelul Cancelariei Primului Ministru. Referitor la regimul funcţionarilor publici pe posturi de conducere de nivel înalt (senior civil servants - SCS) se poate obseva că această categorie de funcţionari este considerată un grup aparte, ce include şi directorii generali şi de departamente. Recrutarea pentru aceste posturi se face de către o comisie. Comunicarea şi coordonarea funcţionarilor publici din ministere se realizează în cadrul Forumului directorilor generali din ministere, care sunt membrii ai Corpului Serviciului Civil. 

De asemenea, managementul funcţiei publice la nivel instituţional este prevăzut şi de Structura Serviciului Civil în Polonia
, de ultimul raport al Serviciului civil pe anul 2012
, precum şi de Reguli de bună guvernare în administraţia centrală în perioada crizei
.
Polonia - Prevederi constituţionale în materie

"Art. 147

1.Consiliul de Miniştrii va fi constituit din Preşedintele Consiliului de Miniştri (Primul-ministru) şi miniştri.

2.Vicepreşedinţii Consiliului de Miniştri (viceprim-miniştrii) pot fi, de asemenea, numiţi ca membri în cadrul Consiliului de Miniştri.

3.Primul-ministru şi viceprim-miniştrii pot îndeplini funcţiile unui ministru.

4.Preşedinţii comitetelor prevăzute în statut pot fi numiţi ca membrii în Consiliul de Miniştri.
(...)
Art.150
Un membru al Consiliului de miniştri nu poate îndeplini nicio activitate incompatibilă cu funcţiile sale publice.
(...)
Art. 153

Un corp de funcţionari publici îşi desfăşoară activitatea în cadrul administraţiei guvernamentale […]

Art.154

1. Preşedintele Republicii nominalizează primul-ministru care propune componenţa Consiliului de Miniştri. În termen de 14 zile de la prima şedinţă a Camerei Deputaţilor sau de la acceptarea demisiei Consiliului de Miniştri precedent, Preşedintele Republicii numeşte primul-ministru împreună cu ceilalţi membri ai Guvernului şi primeşte jurământul membrilor Consiliului de Miniştri astfel numit.

2. În termen de 14 zile de la data numirii de către Preşedintele Republicii, primul-ministru prezintă Camerei Deputaţilor programul de guvernare al Consiliului de Miniştri, împreună cu o moţiune prin care solicită votul de încredere. Camera Deputaţilor adoptă moţiunea privind votul de încredere cu majoritate absolută de voturi, în prezenţa a cel puţin jumătate din numărul statutar al deputaţilor.

3. În cazul în care Consiliul de Miniştri nu a fost numit conform paragrafului 1 de mai sus sau nu a obţinut votul de încredere în conformitate cu paragraful 2, în termen de 14 zile de la expirarea perioadelor specificate la paragrafele 1 şi 2.
Camera Deputaţilor alege primul-ministru şi membrii Consiliului de Miniştri propuşi de acesta, cu majoritate absolută de voturi, în prezenţa a cel puţin jumătate din numărul statutar al deputaţilor.

Preşedintele Republicii numeşte Consiliul de Miniştri astfel ales şi primeşte jurământul membrilor Consiliului de Miniştri.

Art.155

1. În cazul în care Consiliul de Miniştri nu a fost numit în conformitate cu prevederile art.154, paragraf 3, în termen de 14 zile, Preşedintele Republicii numeşte primul-ministru şi, la propunerea acestuia, pe ceilalţi membri ai Consiliului de Miniştri. În termen de 14 zile de la numirea Consiliului de Miniştri de către Preşedintele Republicii, în prezenţa a cel puţin jumătate din numărul statutar al deputaţilor, Camera Deputaţilor se exprimă asupra moţiunii privind votul de încredere.

2. În cazul în care Consiliul de Miniştri nu a obţinut votul de încredere în conformitate cu paragraful 1, Preşedintele Republicii scurtează mandatul Camerei Deputaţilor şi convoacă alegeri anticipate.”

Regiuni şi structuri locale

Polonia are 4 niveluri administrativ-teritoriale.

Al doilea nivel îl reprezintă regiunile (voievodate), în număr de 16. La nivel regional există funcţia de Guvernator pentru a asigura reprezentarea Guvernului în teritoriu. Guvernatorul este numit de către Primul-ministru la propunerea ministrului administraţiei publice. Are ca atribuţii aplicarea politicilor guvernamentale în domeniile: învăţământ superior, mediu, ocuparea forţei de muncă, întreţinerea drumurilor regionale, politica socială.

Puterea executivă este asigurată de un Comitet executiv, condus de un Preşedinte (Mareşal). Comitetul executiv este ales de Consiliul Regional dintre membri acestuia. Comitetul executiv are rolul de a pune în aplicare deciziile luate de Consiliul Regional.

��HYPERLINK "http://www.legifrance.gouv.fr/affichTexte.do?cidTexte=JORFTEXT000028858584&dateTexte=&categorieLien=id"�http://www.legifrance.gouv.fr/affichTexte.do?cidTexte=JORFTEXT000028858584&dateTexte=&categorieLien=id�


� �HYPERLINK "http://mjp.univ-perp.fr/constit/es1978.htm"�http://mjp.univ-perp.fr/constit/es1978.htm�


� �HYPERLINK "http://noticias.juridicas.com/base_datos/Admin/l7-2007.html"�http://noticias.juridicas.com/base_datos/Admin/l7-2007.html�


� �HYPERLINK "http://www.lamoncloa.gob.es/lang/en/paginas/pagenotfounderror.aspx"�http://www.lamoncloa.gob.es/lang/en/paginas/pagenotfounderror.aspx�


� �HYPERLINK "http://noticias.juridicas.com/base_datos/Admin/l50-1997.html"�http://noticias.juridicas.com/base_datos/Admin/l50-1997.html�


Ley 50/1997, de 27 de noviembre, del Gobierno


��HYPERLINK "https://www.bundestag.de/blueprint/servlet/blob/284870/ce0d03414872b427e57fccb703634dcd/basic_law-data.pdf"�https://www.bundestag.de/blueprint/servlet/blob/284870/ce0d03414872b427e57fccb703634dcd/basic_law-data.pdf� 


� �HYPERLINK "http://www.bundesregierung.de/Content/EN/StatischeSeiten/breg/federal-government-function-and-constitutional-basis-structure-and-tasks.html?nn=393254"�http://www.bundesregierung.de/Content/EN/StatischeSeiten/breg/federal-government-function-and-constitutional-basis-structure-and-tasks.html?nn=393254� 


� �HYPERLINK "http://www.gesetze-im-internet.de/bbg_2009/"�http://www.gesetze-im-internet.de/bbg_2009/� 


� �HYPERLINK "http://countrystudies.us/germany/153.htm"�http://countrystudies.us/germany/153.htm� 


��HYPERLINK "http://www.bmi.bund.de/SharedDocs/Downloads/EN/Broschueren/The_public_service_in_Germany_December_Id_24273_en.pdf?__blob=publicationFile"�http://www.bmi.bund.de/SharedDocs/Downloads/EN/Broschueren/The_public_service_in_Germany_December_Id_24273_en.pdf?__blob=publicationFile� 


� �HYPERLINK "https://www.gov.uk/government/uploads/system/uploads/attachment_data/file/60745/Cabinet-Office_0_0.pdf"�https://www.gov.uk/government/uploads/system/uploads/attachment_data/file/60745/Cabinet-Office_0_0.pdf�


� Guvernul este format din miniştrii departamentali (cei care conduc ministerele), miniştrii non-departamentali (fără portofoliu – cei care ocupă în mod tradiţional anumite funcţii, adesea onorifice), membrii grupului de parlamentari însărcinaţi cu organizarea votului în Parlament şi consilierii juridici ai Guvernului.


� Cabinetul, adevăratul organ de decizie guvernamentală, este format din cei mai importanţi miniştri departamentali. 


� �HYPERLINK "http://www.number10.gov.uk"�http://www.number10.gov.uk� 


� �HYPERLINK "http://www.cdep.ro/infoparl/dip.studiu?par1=2013&par2=11770"�http://www.cdep.ro/infoparl/dip.studiu?par1=2013&par2=11770� 


� �HYPERLINK "http://www.dadalos.org/rom/parteien/grundkurs_4/gb/regierungssystem.htm"�http://www.dadalos.org/rom/parteien/grundkurs_4/gb/regierungssystem.htm� 


� �HYPERLINK "https://www.gov.uk/government/uploads/system/uploads/attachment_data/file/62451/special-advisers-code-of-conduct.pdf"�https://www.gov.uk/government/uploads/system/uploads/attachment_data/file/62451/special-advisers-code-of-conduct.pdf� 


� �HYPERLINK "http://resources.civilservice.gov.uk/wp-content/uploads/2011/09/civil-service-code-2010.pdf"�http://resources.civilservice.gov.uk/wp-content/uploads/2011/09/civil-service-code-2010.pdf� 


� �HYPERLINK "http://www.legislation.gov.uk/ukpga/1992/61/introduction"�http://www.legislation.gov.uk/ukpga/1992/61/introduction� 


� idem


� �HYPERLINK "http://www.policy.manchester.ac.uk/resources/civil-servant/information/specialadvisers/"�http://www.policy.manchester.ac.uk/resources/civil-servant/information/specialadvisers/� 


��HYPERLINK "http://www.instituteforgovernment.org.uk/sites/default/files/publications/Supporting%20ministers%20to%20lead.pdf"�http://www.instituteforgovernment.org.uk/sites/default/files/publications/Supporting%20ministers%20to%20lead.pdf� 


� �HYPERLINK "https://www.gov.uk/public-appointments"�https://www.gov.uk/public-appointments� 


� �HYPERLINK "http://usgovinfo.about.com/od/rightsandfreedoms/u/gov101.htm"�http://usgovinfo.about.com/od/rightsandfreedoms/u/gov101.htm� 


� �HYPERLINK "http://www.gao.gov/index.html"�http://www.gao.gov/index.html� 


� �HYPERLINK "http://thomas.loc.gov/cgi-bin/query/z?c112:S.679"�http://thomas.loc.gov/cgi-bin/query/z?c112:S.679�: 


� �HYPERLINK "http://usgovinfo.about.com/od/thepresidentandcabinet/a/Presidential-Appointments-No-Senate-Required.htm"�http://usgovinfo.about.com/od/thepresidentandcabinet/a/Presidential-Appointments-No-Senate-Required.htm� 


� �HYPERLINK "http://usgovinfo.about.com/od/thepresidentandcabinet/a/sentateconfirm.htm"�http://usgovinfo.about.com/od/thepresidentandcabinet/a/sentateconfirm.htm� 


� �HYPERLINK "http://usgovinfo.about.com/od/thepresidentandcabinet/a/Presidential-Appointments-No-Senate-Required.htm"�http://usgovinfo.about.com/od/thepresidentandcabinet/a/Presidential-Appointments-No-Senate-Required.htm� 


� �HYPERLINK "http://www.oge.gov/Topics/Selected-Employee-Categories/Political-Appointees/"�http://www.oge.gov/Topics/Selected-Employee-Categories/Political-Appointees/� 


� �HYPERLINK "http://www.camera.it/files/costituzione/costituzione.pdf"�http://www.camera.it/files/costituzione/costituzione.pdf�


��HYPERLINK "http://www.serviziocivile.gov.it/Normativa/SchedaNormativa.aspx?Section=20&idNormativa=205511"�http://www.serviziocivile.gov.it/Normativa/SchedaNormativa.aspx?Section=20&idNormativa=205511�


� �HYPERLINK "http://www.normattiva.it/uri-res/N2Ls?urn:nir:stato:legge:1997-03-15;59!vig"�http://www.normattiva.it/uri-res/N2Ls?urn:nir:stato:legge:1997-03-15;59!vig�


� �HYPERLINK "http://www.governo.it/Presidenza/normativa/allegati/dpcm20121001.pdf"�http://www.governo.it/Presidenza/normativa/allegati/dpcm20121001.pdf�


� În viaţa politică italiană, cele mai multe guverne demisionează din cauza crizelor interne ale partidelor politice, fără a mai aştepta votul de neîncredere al Camerelor.


� �HYPERLINK "http://www.cdep.ro/intranet/docs_dip/11770_primministru.doc"�http://www.cdep.ro/intranet/docs_dip/11770_primministru.doc�


� �HYPERLINK "http://www.governo.it/Governo/Struttura/formazione.html"�http://www.governo.it/Governo/Struttura/formazione.html�


� �HYPERLINK "http://www.governo.it/Presidenza/normativa/allegati/dpcm20121001.pdf"�http://www.governo.it/Presidenza/normativa/allegati/dpcm20121001.pdf�


��HYPERLINK "http://www.fonctionpublique.gouv.fr/files/files/publications/etudes_perspectives/hauts_fonctionnaires_en_europe2.pdf"�http://www.fonctionpublique.gouv.fr/files/files/publications/etudes_perspectives/hauts_fonctionnaires_en_europe2.pdf�  


� �HYPERLINK "http://www.apsap.ro/suportcurs/Suport%20curs%202.pdf"�http://www.apsap.ro/suportcurs/Suport%20curs%202.pdf�


� �HYPERLINK "http://dsc.kprm.gov.pl/en/legal-acts"�http://dsc.kprm.gov.pl/en/legal-acts�


� �HYPERLINK "http://ro.wikipedia.org/wiki/Polonia" \l "Puterea_executiv.C4.83"�http://ro.wikipedia.org/wiki/Polonia#Puterea_executiv.C4.83�





� �HYPERLINK "http://www.cdep.ro/intranet/docs_dip/11770_primministru.doc"�http://www.cdep.ro/intranet/docs_dip/11770_primministru.doc�


� �HYPERLINK "http://dsc.kprm.gov.pl/en"�http://dsc.kprm.gov.pl/en�


�HYPERLINK "http://www.premier.gov.pl/en"�http://www.premier.gov.pl/en� 


� �HYPERLINK "http://dsc.kprm.gov.pl/sites/default/files/pliki/ustawa_-_wersja_english.pdf"�http://dsc.kprm.gov.pl/sites/default/files/pliki/ustawa_-_wersja_english.pdf�


� Analiza tendinţelor curente privind reforme în domeniul funcţiei publice în ţări membre ale UE şi OECD,2013�HYPERLINK "http://www.anfp.gov.ro/DocumenteEditor/Upload/2013/STUDIU%20TENDINTE%20UE%20OECD%20.pdf"�http://www.anfp.gov.ro/DocumenteEditor/Upload/2013/STUDIU%20TENDINTE%20UE%20OECD%20.pdf�


� �HYPERLINK "http://dsc.kprm.gov.pl/sites/default/files/pliki/basic_info_on_civil_service.pdf"�http://dsc.kprm.gov.pl/sites/default/files/pliki/basic_info_on_civil_service.pdf�


��HYPERLINK "http://dsc.kprm.gov.pl/sites/default/files/report_of_the_head_of_civil_service_2012_selected_issues.pdf"�http://dsc.kprm.gov.pl/sites/default/files/report_of_the_head_of_civil_service_2012_selected_issues.pdf�


� �HYPERLINK "http://dsc.kprm.gov.pl/sites/default/files/pliki/ethics_report_final.pdf"�http://dsc.kprm.gov.pl/sites/default/files/pliki/ethics_report_final.pdf�


� �HYPERLINK "http://www.apsap.ro/suportcurs/Suport%20curs%202.pdf"�http://www.apsap.ro/suportcurs/Suport%20curs%202.pdf�

